C 74/6

KOMISIJAS LĒMUMS

(2021. gada 13. decembris)

par norādījumu Eiropas Savienības darījumu žurnāla centrālajam administratoram Eiropas Savienības darījumu žurnālā ievadīt Beļģijas, Bulgārijas, Čehijas, Dānijas, Vācijas, Igaunijas, Īrijas, Grieķijas, Spānijas, Francijas, Horvātijas, Itālijas, Kipras, Latvijas, Lietuvas, Luksemburgas, Ungārijas, Maltas, Nīderlandes, Austrijas, Polijas, Portugāles, Rumānijas, Slovēnijas, Slovākijas, Somijas un Zviedrijas valsts aviācijas kvotu iedales tabulas

(2022/C 74/04)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Direktīvu 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK (1),

ņemot vērā Komisijas Deleģēto regulu (ES) 2019/1122 (2019. gada 12. marts), ar ko attiecībā uz Savienības reģistra darbību papildina Eiropas Parlamenta un Padomes Direktīvu 2003/87/EK (2), jo īpaši tās 49. pantu,

tā kā:

(1) Ar Lēmumu C(2020) 9188 (3) Komisija Eiropas Savienības darījumu žurnāla centrālo administratoru instruēja Eiropas Savienības darījumu žurnālā ievadīt Beļģijas, Bulgārijas, Kipras, Čehijas, Dānijas, Vācijas, Igaunijas, Īrijas, Grieķijas, Spānijas, Francijas, Horvātijas, Islandes, Itālijas, Latvijas, Lietuvas, Luksemburgas, Ungārijas, Maltas, Nīderlandes, Norvēģijas, Austrijas, Polijas, Portugāles, Rumānijas, Slovēnijas, Slovākijas, Somijas un Zviedrijas 2021.–2023. gada valsts aviācijas kvotu iedales tabulas.

(2) Minētajā lēmumā Komisija ņēma vērā, ka pēc Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (4) noteiktā pārejas perioda beigām lidojumiem starp lidlaukiem, kas atrodas Eiropas Savienības teritorijā, un lidlaukiem, kas atrodas Apvienotajā Karalistē, un lidojumiem starp lidlaukiem, kas atrodas Apvienotajā Karalistē, nepiemēro ziņošanas un atbilstības pienākumus, ko nosaka Savienības emisijas kvotu tirdzniecības sistēma (ES ETS), saskaņā ar pagaidu atkāpi, kas noteikta Direktīvas 2003/87/EK 28.a panta 1. punktā un kas nosaka, ka dalībvalstīm būtu jāņem vērā minētās direktīvas prasības attiecībā uz emisijām no konkrētiem lidojumiem uz un no lidlaukiem, kas atrodas valstīs ārpus Eiropas Ekonomikas zonas (EEZ).

(3) 2020. gada decembrī starp Savienību un Lielbritānijas un Ziemeļīrijas Apvienoto Karalisti tika panākta vienošanās (5). Savienība uz Padomes Lēmuma (ES) 2020/2252 (6) pamata parakstīja un uz Padomes Lēmuma (ES) 2021/689 (7) pamata apstiprināja Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (“Nolīgums”). Līdz brīdim, kad Nolīgums 2021. gada 1. maijā (8) stājās spēkā, tas tika piemērots provizoriski. Nolīgums paredz, ka katra puse ievieš efektīvu oglekļa cenu noteikšanas sistēmu, kurā ietver aviāciju, un ka lidojumus no EEZ lidlaukiem uz Apvienotās Karalistes lidlaukiem reglamentē saskaņā ar ES ETS.

(4) Saskaņā ar Direktīvas 2003/87/EK 28.a panta 7. punktu Direktīvas 2003/87/EK 28.a panta 1. punktā paredzētā atkāpe ir piemērojama tikai saskaņā ar Nolīguma noteikumiem.

(5) 2021. gada 17. jūnijā Komisija pieņēma Deleģēto regulu (ES) 2021/1416, ar ko Eiropas Parlamenta un Padomes Direktīvu 2003/87/EK groza attiecībā uz to lidojumu izslēgšanu no ES ETS, kuri ienāk no Apvienotās Karalistes (9).

(6) Tāpēc katram gaisakuģa operatoram 2021.–2023. gadam iedalīto aviācijas kvotu skaits jāpārskata un attiecīgās valsts aviācijas kvotu iedales tabulas jāaugšupielādē Eiropas Savienības darījumu žurnālā, lai ņemtu vērā to, ka lidojumi no lidlauka, kas atrodas EEZ, uz lidlauku, kas atrodas Apvienotajā Karalistē, ietilpst ES ETS tvērumā.

(7) Beļģija, Bulgārija, Čehija, Dānija, Vācija, Igaunija, Īrija, Grieķija, Spānija, Francija, Horvātija, Itālija, Kipra, Latvija, Lietuva, Luksemburga, Ungārija, Malta, Nīderlande, Austrija, Polija, Portugāle, Rumānija, Slovēnija, Slovākija, Somija un Zviedrija Komisijai ir paziņojušas savas valsts aviācijas kvotu iedales tabulas.

(8) Komisija uzskata, ka Beļģijas, Bulgārijas, Čehijas, Dānijas, Vācijas, Igaunijas, Īrijas, Grieķijas, Spānijas, Francijas, Horvātijas, Itālijas, Kipras, Latvijas, Lietuvas, Luksemburgas, Ungārijas, Maltas, Nīderlandes, Austrijas, Polijas, Portugāles, Rumānijas, Slovēnijas, Slovākijas, Somijas un Zviedrijas paziņotās valsts aviācijas kvotu iedales tabulas ir saskaņā ar Direktīvas 2003/87/EK 28.a pantu.

(9) Tāpēc centrālais administrators būtu jāinstruē pārskatītās valsts aviācijas kvotu iedales tabulas augšupielādēt Eiropas Savienības darījumu žurnālā,

IR PIEŅĒMUSI ŠO LĒMUMU.

Vienīgais pants Centrālais administrators Eiropas Savienības darījumu žurnālā ievada pielikumā norādītās Beļģijas, Bulgārijas, Čehijas, Dānijas, Vācijas, Igaunijas, Īrijas, Grieķijas, Spānijas, Francijas, Horvātijas, Itālijas, Kipras, Latvijas, Lietuvas, Luksemburgas, Ungārijas, Maltas, Nīderlandes, Austrijas, Polijas, Portugāles, Rumānijas, Slovēnijas, Slovākijas, Somijas un Zviedrijas valsts aviācijas kvotu iedales tabulas ar galīgajiem ikgadējiem bezmaksas aviācijas emisijas kvotu iedales apjomiem 2021.–2023. gadam.

Briselē, 2021. gada 13. decembrī Komisijas vārdā – priekšsēdētājas izpildvietnieks Frans TIMMERMANS

(1) OV L 275, 25.10.2003., 32. lpp.

(2) OV L 177, 2.7.2019., 3. lpp.

(3) Komisijas Lēmums C(2020) 9188 (2020. gada 16. decembris) par norādījumu centrālajam administratoram ievadīt Eiropas Savienības darījumu žurnālā Beļģijas, Bulgārijas, Kipras, Čehijas, Dānijas, Vācijas, Igaunijas, Īrijas, Grieķijas, Spānijas, Francijas, Horvātijas, Islandes, Itālijas, Latvijas, Lietuvas, Luksemburgas, Ungārijas, Maltas, Nīderlandes, Norvēģijas, Austrijas, Polijas, Portugāles, Rumānijas, Slovēnijas, Slovākijas, Somijas un Zviedrijas valsts aviācijas kvotu sadales tabulas.

(4) OV C 384 I, 12.11.2019., 1. lpp.

(5) Tirdzniecības un sadarbības nolīgums starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses (OV L 444, 31.12.2020., 14. lpp.).

(6) Padomes Lēmums (ES) 2020/2252 (2020. gada 29. decembris) par to, lai Savienības vārdā parakstītu un provizoriski piemērotu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai (OV L 444, 31.12.2020., 2. lpp.).

(7) Padomes Lēmums (ES) 2021/689 (2021. gada 29. aprīlis) par to, lai Savienības vārdā noslēgtu Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgumu starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai (OV L 149, 30.4.2021., 2. lpp.).

(8) Paziņojums par to, ka stājas spēkā Tirdzniecības un sadarbības nolīgums starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, un Nolīgums starp Eiropas Savienību un Lielbritānijas un Ziemeļīrijas Apvienoto Karalisti par drošības procedūrām klasificētas informācijas apmaiņai un aizsardzībai (OV L 149, 30.4.2021., 2560. lpp.).

(9) Komisijas Deleģētā regula (ES) 2021/1416 (2021. gada 17. jūnijs), ar ko Eiropas Parlamenta un Padomes Direktīvu 2003/87/EK groza attiecībā uz no Apvienotās Karalistes ienākošo lidojumu izslēgšanu no Savienības emisijas kvotu tirdzniecības sistēmas (OV L 305, 31.8.2021., 1. lpp.).